Ramiz Duyğun

Ramiz Duyğun (tam adı: Ramiz Məmməd oğlu Məlikov; ) — şair, publisist, 1988-ci ildən Azərbaycan Yazıçılar Birliyinin üzvü.

 Həyatı 
1938-ci il fevralın 10-da Azərbaycanın Əli Bayramlı (indiki Şirvan) rayonundakı Güdəcühür kəndində anadan olmuşdur. Burada ibtidai, Axtaçıda yeddiillik məktəbi bitirmişdir (1945–1952). Bir il kolxozda işləmişdir. Əli Bayramlı şəhərində orta təhsil almışdır (1953–1956). N. Nərimanov adına Azərbaycan Dövlət Tibb İnstitutunu bitirmişdir (1956–1962). Şimali Qafqaz hərbi dairəsində müəyyən kurs keçdikdən sonra Belorusiya hərbi dairəsində (1962–1971), sonra Zaqafqaziya hərbi dairəsində (1971–1978) xidmət etmişdir. N. Nərimanov adına Azərbaycan Dövlət Tibb İnstitutunun xüsusi hazırlıq kafedrasında müəllim (1978–1985), şöbə rəisi (1985–1990) olmuşdur.

Hazırda ehtiyatda olan tibb xidməti polkovnikidir. Bədii yaradıcılığa kiçik yaşlarından meyil göstərmiş, lakin ilk mətbu şeiri "Yaşa, Azərbaycanım" "Gəncliyin səsi" almanaxında dərc edilmişdir (1959). Bundan sonra dövri mətbuatda, radio və mavi ekranda müntəzəm çıxış edir. "Hünər" televiziya verilişinin müəlliflərindən biri və aparıcısıdır. Gənclərin hərbi vətənpərvərlik tərbiyəsi işində fəal çalışır. Bədii tərcümə ilə də məşğul olur. "Vətən-beşiyim mənim" (1985) oçerklər məcmuəsinin tərtibçilərindən və müəlliflərindən biridir. "Əbədiyyətdən gələn məktub" mənzum pyesi mavi ekranda nümayiş etdirilmişdir (1977). "Ağ atlı oğlanın nağılı (iki hissəli) ssenarisi əsasında sənədli film çəkilmişdir (1985). Azərbaycan Ensiklopediyasında "Xatirə" kitabı redaksiyası rəhbərinin müavini vəzifəsində işləmişdir (1989–1991).

19 iyun 2025-ci ildə vəfat edib.

 Əsərləri 
 Vətən kimi şirin. Bakı: Yazıçı, 1983, 104 səh.
 Vətən beşiyim mənim. Bakı: Azərnəşr, 1985, 150 səh. (şərikli)
 Mənim unudulmaz məktəbim… Bakı: Yazıçı, 1986, 96 səh.
 Göy üzü damar-damar. Bakı: Yazıçı, 1987, 134 səh.

 Tərcümələri 
 Anatoli Tutık. Onlar başqa cür edə bilməzdilər (sənədli povest). Bakı: Yazıçı, 1988, 224 səh.

 Filmoqrafiya 
 Cəmşid Naxçıvanski (film, 1982)
 Ağ atlı oğlan haqqında nağıl (film, 1986) (qısametrajlı sənədli film)

 İstinadlar 

Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Azərbaycan tərcüməçiləri
Kateqoriya:Azərbaycanlı tərcüməçilər
Kateqoriya:Azərbaycan ssenaristləri
Kateqoriya:Azərbaycan publisistləri
Kateqoriya:Azərbaycanlı publisistlər